12-jarige van Klerksdorp sterf ook ná botsing | Maroela Media
Aimeé Janse van Rensburg. Foto: Facebook
Die 12-jarige Aimeé Janse van Rensburg van Klerksdorp in Noordwes wat kritieke beserings opgedoen het in die grusame botsing wat die lewe van 'n 15-jarige seun geëis het, het aan haar beserings beswyk.
Sarita Botha, Aimeé se ouma, het haar kleindogter se dood aan Maroela Media bevestig. "Ons liefste Aimeé is veilig by Jesus. Geen gebreke of pyn meer nie. Dankie Abba Vader vir die 12 jaar wat U haar vir ons geleen het," het Botha in 'n teksboodskap gesê.
Aimeé, 'n graad 6-leerder van Laerskool La Hoff, was saam met haar twee vriendinne, Rilanka Nieuwoudt en Lenike de Beer, in die voertuig. Rilanka se broer en suster, Hernus en Helouise, asook 'n vriend van Hernus, Marchand Nel, was ook in die voertuig.
Hernus, Helouise en Marchand was almal saam in Graad 10 in Hoërskool Klerksdorp.
Maroela Media het vroeër berig die ses kinders was insittendes in 'n voertuig wat Vrydagaand in 'n botsing met 'n vragmotor betrokke was. Die kinders was glo op pad terug van die Matlosana-winkelsentrum waar hulle Rilanka se verjaarsdag gevier het.
Hernus het kritieke beserings opgedoen en het later in die hospitaal gesterf. Rilanka is ook in die waakeenheid opgeneem waar sy tans in 'n ernstige maar stabiele toestand is. Laerskool La Hoff het vroeër in 'n plasing op hul amptelike Facebook-blad gesê Rilanka het verskeie breuke en inwendige beserings opgedoen, maar is wakker en kan met haar familie praat.
Volgens die skool is Lenike ná die ongeluk met verskeie breuke in 'n gewone saal opgeneem. Klerksdorp News berig Helouise en Lenike is intussen uit die hospitaal ontslaan en sterk by die huis aan. Volgens die berig is Marchand in 'n stabiele toestand in die hoësorgeenheid van die Wilmed Park-hospitaal.
Lt.kol. Amanda Funani, woordvoerder van die polisie, het bevestig dat die aanvanklike saak van roekelose en nalatige bestuur nou na strafbare manslag verander is.
Ai, my hart is stukkend vir hierdie mense. So gehoop almal herstel nou mooi in die hospitaal. Al wat ek kan sê is; alle sterkte deur hierdie moeilike tyd vir almal geraak hierdeur. Sal jul opdra in gebed en mag die Here julle dra, krag gee vir die pad wat julle nou loop en julle omvou met Sy liefde.